Benjamin Spock
Benjamin Spock var en amerikansk børnelæge. Han blev læge i 1929 og praktiserede som børnelæge i New York fra 1935.
Spock blev verdenskendt for sine bøger, især Common Sense Book of Baby and Child Care (1946, dansk Bogen om Barnet, 1950), hvormed han tog afstand fra den autoritære børneopdragelse. I bøgerne, som fik stor betydning for flere generationers syn på opdragelse, anbefalede han mødrene i højere grad at stole på deres egen fornuft og respektere barnets individualitet ved bl.a. at gøre op med kravene om ro, regelmæssighed og renlighed. I sine seneste bøger reviderede han dog sine holdninger ved også at anbefale, at der sættes visse grænser for barnet.
Spock gjorde tidligt indsigelse mod atomvåbenforsøg og indtog i 1960'erne en fremtrædende plads i oppositionen mod den amerikanske deltagelse i Vietnamkrigen ved at anbefale unddragelse af værnepligt. Dette udløste i 1968 en fængselsdom, der dog blev omstødt ved appel.